钦定古今图书集成/明伦汇编/官常典/第735卷 > 迭里弥实 获独步丁〈兄穆鲁丁 海鲁丁〉 吕复
## 钦定古今图书集成/明伦汇编/官常典/第735卷 > 迭里弥实 获独步丁〈兄穆鲁丁 海鲁丁〉 吕复

按《元史忠义传》：“迭里弥实，字子初，回回人。性刚介，事
母至孝，年四十犹不仕。或问之，曰：‘吾不忍舍吾母以
去也’。以宿卫年劳授行宣政院崇教，三迁为漳州路
达鲁花赤。居三年，民甚安之。时陈有定据全闽，八郡
之政皆用其私人以总制之，朝廷命官不得有所与。
大明兵既取福州，兴化、泉州皆纳款，或以告，迭里弥”
实仰天叹曰：“吾不材，位三品，国恩厚矣，其何以报乎！
报国恩者，有死而已。”亡何，吏走白招谕使者至，请出
城迓之。迭里弥实从容语之曰：“尔第往，吾行出矣。”乃
诣厅事，具公服，北面再拜毕，引斧斫其印文，又大书
手版曰“大元臣子。”即入位端坐，拔所佩刀剚喉中以
死。既死，犹手执刀按膝坐，俨然如生。时郡民相聚哭
庭中，敛其尸，葬东门外。时又有获独步丁者，回回人，
旧进士，累官佥广东廉访司事。有吕复者，为江西行
省左右司都事，皆闲居，寓福州，而复以行省命摄长
乐县尹。福州既下，获独步丁曰：“吾兄弟三人皆忝进
士，受国恩四十年，今虽无官守，然大节所在，其可辱
乎？”以石自系其腰，投井死。复亦曰：“吾世食君禄，今虽
摄官，若不以死报国，则无以见先人于地下。”引绳自
经死。获独步丁兄曰鲁穆丁者，官建康；曰海鲁丁者，
官信州。先是亦皆死国难云。